B4-0170, 0204 και 0225/96

Ψήφισμα σχετικά με την έκδοση δύο υπόπτων ως ενεργών μελών της Οργάνωσης ΕΤΑ

Το Ευρωπαϊκό Κοινοβούλιο,

- έχοντας υπόψη το ψήφισμά του της 17ης Μαΐου 1995 σχετικά με τη λειτουργία της Ευρωπαϊκής Ένωσης εν όψει της Διακυβερνητικής Διάσκεψης του 1996 - Εφαρμογή και ανάπτυξη της Ένωσης ((ΕΕ C 151 της 19.6.1995, σελ. 56)),

- έχοντας υπόψη το ψήφισμά του της 14ης Δεκεμβρίου 1995 σχετικά με την πρόοδο που πραγματοποιήθηκε το 1995 σε ό,τι αφορά την ανάπτυξη της συνεργασίας στους τομείς της δικαιοσύνης και των εσωτερικών υποθέσεων ((ΣΠ της ημερομηνίας αυτής, Μέρος ΙΙ, σημείο 11)),

- έχοντας υπόψη τα συμπεράσματα του Ευρωπαϊκού Συμβουλίου της Μαδρίτης της 15ης και 16ης Δεκεμβρίου 1995,

- έχοντας υπόψη τη σύμβαση για την απλοποιημένη διαδικασία έκδοσης μεταξύ των κρατών μελών της Ευρωπαϊκής Ένωσης,

- έχοντας υπόψη τη δήλωση της Gomera σχετικά με την τρομοκρατία,

Α. λαμβάνοντας υπόψη την απόφαση του βελγικού Συμβουλίου Επικρατείας να αναστείλει την απόφαση του Υπουργείου Δικαιοσύνης για την έκδοση στην Ισπανία δύο υπόπτων ως ενεργών οπαδών της οργάνωσης ΕΤΑ, των Luis Moreno και Raquel Garcia, που κατηγορούνται από την ισπανική δικαιοσύνη για συνενοχή σε τρομοκρατική επίθεση στην Ισπανία,

Β. λαμβάνοντας υπόψη ότι το βελγικό Συμβούλιο Επικρατείας αιτιολόγησε την απόφαση αναστολής με βάση ερμηνεία τα άρθρα 1ε, 1στ και 13 της ευρωπαϊκής σύμβασης για την καταπολέμηση της τρομοκρατίας και το νόμο του της 1ης Οκτωβρίου 1833 για το θέμα της έκδοσης,

Γ. λαμβάνοντας υπόψη ότι οι συμβάσεις και άλλες αποφάσεις του Συμβουλίου αποτελούν αντικείμενο διαφορετικής ερμηνείας σε κάθε ένα από τα κράτη μέλη, γεγονός που θέτει υπό αμφισβήτηση την κυριαρχία του νόμου, και ότι είναι προς το συμφέρον των δημοκρατικών κρατών μελών να έχουν μια κοινή ερμηνεία των συμβάσεων και των κειμένων που πρέπει να οδηγούν σε κοινές θεμελιώδεις αρχές ως προς θέματα έκδοσης,

Δ. λαμβάνοντας υπόψη ότι τόσο το Βέλγιο όσο και η Ισπανία είναι δημοκρατικά κράτη δικαίου και ότι συνδέονται με συμφωνίες νομικής συνεργασίας, κυρίως στον τομέα της καταπολέμησης της τρομοκρατίας, αλλά ότι οι αντίστοιχες κυβερνήσεις τους είναι επίσης υποχρεωμένες να σέβονται τις αποφάσεις των δικαστηρίων τους,

Ε. επισημαίνοντας ότι η ΕΤΑ είναι τρομοκρατική οργάνωση η οποία από το 1977 έχει διαπράξει 723 δολοφονίες και η οποία αυτή τη στιγμή κρατεί παρανόμως δύο πολίτες,

1. επαναλαμβάνει ότι καταδικάζει αυστηρότατα κάθε μορφή τρομοκρατίας[semigr ]

2. εμμένει στην άποψη ότι είναι ανάγκη να ενισχυθεί η συνεργασία μεταξύ των κρατών μελών της Ένωσης όσον αφορά την καταπολέμηση της τρομοκρατίας και, ειδικότερα, ότι πρέπει να τροποποιηθεί επειγόντως το νομικό πλαίσιο που επιτρέπει ακόμη σε ένα κράτος μέλος να παρέχει προστασία και να αρνείται την έκδοση ατόμων που κατηγορούνται για τρομοκρατικά εγκλήματα σε άλλο κράτος μέλος[semigr ]

3. εκφράζει τη λύπη του για το γεγονός ότι καταστάσεις όπως αυτή που δημιουργήθηκε με την αναστολή της έκδοσης και κατόπιν την απελευθέρωση των δύο υποτιθεμένων συνεργατών της οργάνωσης ΕΤΑ, με απόφαση του Ανωτάτου Δικαστηρίου του Βελγίου, βλάπτουν το δικαστικό συντονισμό και τη δικαστική συνεργασία στο πλαίσιο της καταπολέμησης της τρομοκρατίας στην Ευρωπαϊκή Ένωση[semigr ]

4. ζητεί να εξευρεθεί οριστική και ταχεία λύση για την περίπτωση αυτή στο πλαίσιο της συνεργασίας μεταξύ κρατών μελών, σύμφωνα με τον τίτλο VΙ της Συνθήκης για την Ευρωπαϊκή Ένωση[semigr ]

5. ζητεί από το Συμβούλιο να εκπονήσει σύμβαση σχετικά με το θέμα της έκδοσης η οποία να αποτελεί πραγματική πρόοδο έναντι των υφιστάμενων κειμένων, υπερβαίνοντας πεπαλαιωμένες αντιλήψεις εντός της Ένωσης, όπως συμβαίνει με το πολιτικό αδίκημα[semigr ]

6. αναθέτει στον Πρόεδρό του να διαβιβάσει το παρόν ψήφισμα στις χώρες της Ομάδας Schengen, τη Διακυβερνητική Διάσκεψη που αρχίζει στις 29 Μαρτίου στο Τορίνο, το Συμβούλιο, την Επιτροπή, καθώς επίσης και τα κοινοβούλια και τις κυβερνήσεις των κρατών μελών.